b'\n_START_ARTICLE_\nCommon Language Runtime\n_START_PARAGRAPH_\nCommon Language Runtime (CLR) er den virtuelle maskine i Microsofts .NET framework der er ansvarlig for h\xc3\xa5ndteringen af .NET-programmers afvikling. I processen der er kendt som just-in-time (JIT)-kompilering, kompilerer CLR mellemkodesproget CIL til maskinkode der s\xc3\xa5 igen skal afvikles af computerens CPU._NEWLINE_CLR er Microsofts implementering af standarden Common Langugage Infrastructure (CLI) og kan betegnes som et run time environment der giver adgang til den underliggende infrastruktur for Microsofts .NET Framework. CLR giver flere fordele i form af hukkommelsesstyring, typesikkerhed og fejlh\xc3\xa5ndtering. Alle programmer der anvender .NET-framework, uanset programmeringssprog, bliver afviklet af CLR._NEWLINE_Kode der afh\xc3\xa6nger af CLR siges at v\xc3\xa6re managed code, i mods\xc3\xa6tning til unmanaged code, hvis afvikling ikke styres af CLR. Begrebet er opfundet af Microsoft til at skelne mellem kode der k\xc3\xb8res i en .NET CLR virtuel maskine, og kode der er kompileret til bin\xc3\xa6r kode og afvikles direkte p\xc3\xa5 Windows platformen. C# og VB.NET genererer begge managed code (bytekode), mens Visual C++ er i stand til ogs\xc3\xa5 at kompilere unmanaged code (bin\xc3\xa6r kode).'